Tnehid f'hemm kbir Għall-mexxej tal-kor. Fuq "Il-Ġilji". Ta' David. Salvani, o Alla, għax l-ilma laħaq sa griżmejja. Sibt ruħi mgħaddas f'ħama fond; ma hemmx fejn inserraħ riġlejja. Sibt ruħi f'ilma għoli; il-mewġ qed ikaxkarni. Ma niflaħx ngħajjat iżjed, griżmejja nħanqu; tgħammxu għajnejja, jien u nistenna 'l Alla tiegħi. Dawk li għal xejn jobogħduni huma iżjed mix-xagħar ta' rasi; dawk li bil-gideb jixluni huma b'saħħithom aktar minn għadmi; ġagħluni rrodd dak li ma sraqtx. Int, o Alla, taf bil-bluha tiegħi ; ħtijieti mhumiex moħbija minnek. Ma jinfixilx minħabba fija min jittama fik, Mulej tal-eżerċti; ma jistħix minħabba fija min ifittex lilek, Alla ta' Iżrael. Għax minħabba fik qiegħed nilqa' t-tmaqdir, u l-mistħija tiksili wiċċi. Sirt barrani għal ħuti; ulied ommi ma jagħrfunix. Għax il-ħeġġa għal darek fnietni, it-tagħjir ta' min jgħajjar lilek waqa' fuqi. Għakkist bis-sawm lili nnifsi, u swieli biss biex żebilħuni. L-ixkora li tfajt fuqi bi lbiesi ġibdet fuqi t-tpaċpiċ tagħhom. Jgħidu fuqi bilqiegħda f'bieb il-belt; jixorbu l-inbid u jgħannu fuqi. Imma jien lilek nitlob, Mulej; meta jogħġbok, o Alla, weġibni, fil-kobor ta' tjubitek u skont il-wegħda tas-salvazzjoni tiegħek. Aqlagħni mill-ħama u ma nibqax nieżel; ħarisni minn min jobgħodni u eħlisni mill-ilma fond. Tħallix iġorrni l-ilma, jew jiblagħni d-dagħbien, u jingħalaq fuqi l-bir! Weġibni, Mulej, għax mill-aħjar tjubitek; dur lejja fil-kobor tal-ħniena tiegħek. Taħbix wiċċek mill-qaddej tiegħek; fittex weġibni, għax ninsab fil-hemm. Ersaq qrib lejja u ifdini; eħlisni minħabba l-għedewwa tiegħi. Int taf bit-tkasbir u l-mistħija u l-għajb tiegħi; quddiemek huma l-għedewwa kollha tiegħi. It-tagħjir qasamli qalbi u fnieni; fittixt min jagħdirni, u ma sibt 'il ħadd; u min ifarraġni, u ma kelli 'l ħadd. Tawni b'ikel il-velenu; sqewni l-ħall meta kont bil-għatx . Tkun il-mejda tagħhom xibka quddiemhom, u sħabhom stess in-nassa tagħhom. Jiddallmu għajnejhom biex ma jarawx, jirtogħdu f'ġenbejhom għal dejjem. Ixħet fuqhom il-qilla tiegħek; jaħkimhom l-għadab imħeġġeġ tiegħek. Isiru ħerba l-għamajjar tagħhom; ħadd ma jgħammar fl-għerejjex tagħhom. Lil min int sawwatt jagħmlu għalih, u jxandru t-tbatija ta' min inti lħaqt. Agħtihom kastig fuq ieħor; ma jilħqux is-salvazzjoni tiegħek. Jitħassru mill-ktieb tal-ħajjin; ma jinkitbux man-nies sewwa. Imma jiena msejken u batut; terfagħni, o Alla, is-salvazzjoni tiegħek! Infaħħar l-isem ta' Alla bl-għana, inkabbru b'għana ta' radd il-ħajr. Dan jogħġob lill-Mulej aktar minn offerta ta' gendus, jew ta' barri bil-qrun u dwiefer ħierġa. Hekk jaraw l-imsejkna u jifirħu; u tagħmlu l-qalb, intom li tfittxu lil Alla. Għax jisma' l-fqajrin il-Mulej, ma jistmellx l-imjassrin tiegħu. Ifaħħruh is-sema u l-art, l-ibħra u kulma jitħarrek fihom. Għax Alla jsalva 'l Sijon, u jibni l-bliet ta' Ġuda; u huma jerġgħu lura u jgħammru fiha. Jirtuha wlied il-qaddejja tiegħu; dawk li jħobbu lil ismu joqogħdu fiha.